
	Βιογραφικό Σημείωμα 
Ο Μορφωτικός Πολιτιστικός Σύλλογος Ξηροποτάμου ιδρύθηκε από μία ομάδα ανθρώπων με αγάπη στην πλούσια πολιτιστική κληρονομιά του χωριού, που έβλεπαν σταδιακά να εξαλείφεται από τον σύγχρονο τρόπο ζωής.
Έτσι, το 1979 ιδρύεται σαν Μορφωτικός Εκπολιτιστικός Σύλλογος Ξηροποτάμου, έχοντας ως πρωταρχικό σκοπό την έρευνα, την καταγραφή και τη μελέτη των ηθών και εθίμων της κοινότητας.
Τα πιο σημαντικά έθιμα είναι η συνέχιση του Δρώμενου των Αράπηδων (Αράπιντεν) στις 6 & 7 Ιανουαρίου, ο εορτασμός του Προφήτη Ηλία στον ομώνυμο λόφο (Ιλίντεν)στις 19 Ιουλίου και ο εορτασμός του Αγίου Γεωργίου, πολιούχου  του Ξηροποτάμου.
Στις αρχές της δεκαετίας του ’80, εκτός από τις ομάδες χορού, δημιούργησε πιλοτικά τμήματα υφαντικής-ραπτικής και εκμάθηση παραδοσιακών μουσικών οργάνων.
Το 1993 ο σύλλογος διοργάνωσε για πρώτη φορά το Διεθνές Φεστιβάλ Παραδοσιακών Χορών με την επωνυμία "Ξηροπόταμος 1993"το οποίο συνεχίζει να διοργανώνει ανελλιπώς μέχρι σήμερα, σημειώνοντας μεγάλη επιτυχία. Στο φεστιβάλ έχουν λάβει μέρος έως σήμερα πάνω από 120 ελληνικά συγκροτήματα και 80 από χώρες του εξωτερικού .
Στις μέρες μας λειτουργούν 11 χορευτικές ομάδες απαρτιζόμενες από 200 άτομα ηλικίας τεσσάρων έως εξήντα ετών.
Τα τελευταία χρόνια ο σύλλογος έχει συστήσει ερευνητικές ομάδες, ψάχνοντας πιο ρεαλιστικά και τεκμηριωμένα τα ήθη και έθιμα που χάθηκαν ή αλλοιώθηκαν με το πέρασμα των χρόνων.

